Apple Intelligence skal gøre det nemmere at forstå post i e-Boks

Breve fra Skat, regionen eller sundhedsvæsenet er for mange danskere noget, man udskyder. Ikke fordi de er ligegyldige – men fordi sproget ofte er tungt, teknisk og svært at gennemskue. Det mener i hvert fald e-Boks, der nu vil forsøge at gøre brevene lettere at forstå ved at tage Apples nye AI-platform i brug.

Med hjælp fra Apple Intelligence får e-Boks’ iOS-app nye læseværktøjer, der kan opsummere, forenkle og oversætte indholdet af dine beskeder. Det betyder, at du kan få et hurtigt overblik over, hvad et brev egentlig handler om – uden først at skulle kæmpe dig igennem embedsdansk og lange forklaringer.

AI som læsehjælp – ikke erstatning

Ifølge e-Boks er ambitionen ikke at lade kunstig intelligens tage beslutninger på brugernes vegne, men at fungere som en støtte til forståelsen. Læseværktøjerne er særligt tiltænkt brugere, der har svært ved komplekst sprog – eller som slet ikke har dansk som modersmål.

– Mange bruger allerede AI i deres hverdag. Derfor giver det god mening at tilbyde værktøjer i e-Boks, som kan hjælpe med at forstå digital post bedre, forklarer Erik Abildgaard Knudsen, Chief Product Officer i e-Boks.

Oversættelse til flere sprog er en central del af løsningen og skal gøre vigtige beskeder mere tilgængelige for endnu flere.

Alt bliver på din iPhone

Noget af det, der vil få mange forbrugere til at spidse ører, er måden løsningen er bygget på. Al AI-behandling foregår direkte på din egen enhed via Apple Intelligence. Det betyder, at indholdet af dine breve ikke sendes til eksterne servere eller cloud-tjenester.

e-Boks understreger, at hverken beskederne eller AI-genererede tekster gemmes, deles eller bruges til at træne modeller. Funktionen er frivillig, kræver aktivt samtykke og kan slås fra når som helst.

– Det er afgørende for os, at brugeren er i fuld kontrol. Intet data sendes videre, og vi gør tydeligt opmærksom på, at AI-tekster kan indeholde fejl. Det originale dokument bør altid læses, siger Erik Abildgaard Knudsen.

Brugerne er klar – men vil selv bestemme

Forud for lanceringen har e-Boks spurgt omkring 1.000 brugere om deres syn på AI i appen. Resultatet peger på en generelt positiv holdning, men også på klare krav.

71 procent har allerede prøvet AI i hverdagen, og blandt dem, der bruger AI jævnligt, vurderer 57 procent, at de sandsynligvis vil bruge AI-funktioner i e-Boks. Samtidig svarer 72 procent, at det er vigtigt selv at kunne vælge, om AI skal bruges, mens mange lægger vægt på tydelighed og på, at AI ikke træffer beslutninger for dem.

Ved lanceringen får cirka 500.000 brugere adgang til de nye læseværktøjer i e-Boks’ iOS-app. Kravet er, at du har en enhed, der understøtter Apple Intelligence – herunder iPhone 15 Pro-modeller, alle iPhone 16-varianter eller iPads med M1-chip eller nyere – og at Apple Intelligence er aktiveret.

Apple Intelligence skal gøre det nemmere at forstå post i e-Boks